新人Hazel林熙彤自出道後旋即成為廣告商新貴,最近大街小巷也不難發現她參與的廣告,繼夥拍林海峰與黃秋生的點餐外送平台廣告後,近期她又獲邀接拍了女性衛生用品New Laurier的全新廣告,穿上校服的Hazel,在校園背景下拍攝,盡展青春無敵本錢!
拍攝當日,Hazel穿回校服當中學生,令她重拾回憶,笑說:「最近有一個諗法,雖然離開咗中學眨吓眼就三年,覺得做中學生好似噚日發生嘅事,又好似過咗好耐咁,時間過得好快,今次又係做一個學生妹,好開心!突然間諗起好多中學時嘅回憶,今次拍呢個廣告再做多次學生妹嘅感覺同之前好唔同。以前返學會覺得其他學校嘅校服都好靚,好希望着其他學校嘅靚校服,點知原來畢咗業會仲多咗機會着咁多唔同又咁靚校服,今次拍得好青春,就好似留低咗20歲嘅我,好有紀念價值,紀錄低我咁青春嘅moment,將來做咗媽咪都可以畀我嘅小朋友睇。」提到早前拍攝的點餐外送平台廣告,Hazel指跟前輩合作獲益良多,她說:「同前輩工作真係學到好多嘢,佢哋拍攝時好肯定自己做緊啲乜嘢,好尊業。兩個都分別係第二次合作,佢哋都好nice,好好人同時又搞笑。」
接拍今年新片
正在大學修讀平面設計的Hazel,讀書工作兩兼顧,初入行為MC張天賦歌曲《老派約會之必要》擔任MV女主角後,早前亦初登大銀幕參演港片《不是你不愛你》,之後她即將投入新戲拍攝,Hazel說:「好慶幸讀書之餘,工作都keep到,嚟緊學校會安排去實習,都好期待。而工作方面,即將會有新戲開拍,我知道拍戲嘅精神狀態要好好,所以要學識去調節,由學生去到片場,時間分配上都要安排得好啲,所以我已經開始調節返我嘅作息時間,習慣返早睡早起,唔畀自己捱夜,等自己拍戲嘅時候唔好影響表現。」